KIRJALLINEN KYSYMYS E-2824/01 esittäjä(t): María Sornosa Martínez (PSE) komissiolle. Yhteisön lainsäädännön noudattamatta jättäminen suurnopeusradan rakentamisessa Osera del Ebrossa.



Virallinen lehti nro 134 E , 06/06/2002 s. 0117 - 0119



KIRJALLINEN KYSYMYS E-2824/01 esittäjä(t): María Sornosa Martínez (PSE) komissiolle (11. lokakuuta 2001) Aihe: Yhteisön lainsäädännön noudattamatta jättäminen suurnopeusradan rakentamisessa Osera del Ebrossa Osera del Ebron kunnanjohtaja esitti joulukuussa 1999 komissiolle valituksen (99/5330) EU:n ympäristösäännösten rikkomisesta Zaragoza-Lleida suurnopeusradan linjauksen muuttamisen yhteydessä. Jos rakentamista jatketaan nykyiseen ehdotuksen perusteella, Soto de Aguilarin luonnonsuojelualueelle aiheutuisi vakavaa haittaa. - Soto del Aguilarissa esiintyy lintu- (79/409(1)) ja elinympäristödirektiiveissä (92/43(2)) suojeltuja lajeja ja siksi Espanjan viranomaisten olisi pitänyt luokitella se Natura 2000 -ohjelman yhteisön tärkeänä pitämäksi alueeksi (LIC) ja lintujensuojelualueeksi (ZEPA). - Ratalinjaukselle on parempikin vaihtoehto (pohjoinen vaihtoehto), joka ei aiheuttaisi minkäänlaista haittaa ympäristölle. Tätä vaihtoehtoa ehdotettiin ensiksi, mutta myöhemmin Espanjan hallitus luopui siitä ilmoittamatta syytä. - Ympäristövaikutusten arviointia koskevaa direktiiviä 85/337(3) ei ole sovellettu oikein, sillä ympäristöministeriön kielteistä raporttia ei otettu huomioon ja nykyistä ratalinjausta koskeva arvio on erittäin puutteellinen. - Suurnopeusrautatien rakentamiseen on myönnetty koheesiorahaston varoja, vaikka yhteisön varoja ei saisi käyttää ympäristölle vahingollisiin hankkeisiin. - Saamieni tietojen mukaan Espanjan hallitus olisi valmis tekemään uuden ratalinjauksen, joka jättäisi suojelualueeksi liian pienen osan luonnonpuistoa. Missä vaiheessa valituksen 99/5330 käsittely on? Miten komissio aikoo saada Espanjan viranomaiset julistamaan Soto del Aguilarin ZEPA- ja LIC-alueeksi, jolloin sitä suojeltaisiin lintu- ja elinympäristödirektiivien perusteella? Voiko komissio taata, että nykyinen suurnopeusrautatien ratalinjaus Osera del Ebrossa on laadittu ympäristövaikutusten arviointia koskevan direktiivin mukaisesti? Eikö komissio katso, että yhteisön varojen myöntäminen suurnopeusrautatiehankkeelle pitäisi jäädyttää kunnes osoitetaan, että siitä ei ole haittaa ympäristölle? Onko komissio todella valmis hyväksymään nykyisen ratalinjauksen hiuksenhienon muuttamisen, jolloin säilytettäisiin ainoastaan pieni osa Soto del Aguilarista, vaikka alue pitäisi luokitella ZEPA- ja LIC-alueeksi? (1) EYVL L 103, 25.4.1979, s. 1. (2) EYVL L 206, 22.7.1992, s. 7. (3) EYVL L 175, 5.7.1985, s. 40. Margot Wallströmin komission puolesta antama vastaus (6. joulukuuta 2001) Madridin ja Figueresin välille rakennettavan suurnopeusrautatien pituus on noin 860 km. Radan rakennustyöt on aloitettu jo 550 kilometrin osuudella. Komission vastaanottama valitus(1) koskee noin 0,5 kilometrin pituista Osera del Ebron kunnan läpi kulkevaa rataosuutta. Valitus koski suurnopeusradan Zaragozan ja Lleidan välisen osuuden (Subtramo II) linjauksen muuttamisen yhteydessä tapahtunutta luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) mahdollista rikkomista. (Linjauksen muuttamisessa oli kyse eteläisen linjauksen toteuttamisesta ympäristöministeriön ensin ehdottaman pohjoisen, ympäristövaikutusten arvioinnin läpikäyneen vaihtoehdon sijasta.) Valituksen tekijän mukaan uudesta ratalinjasta aiheutuu vakavia haittoja yhteisön tärkeänä pitämän lintualueen (SCI numero 104) sekä lintujen erityissuojelualueen tilaan (SPA numero 138). Espanjan viranomaisille lähetettiin valituksen tutkinnan yhteydessä kirje, jossa heitä pyydettiin antamaan komissiolle selvitys edellä esitetyistä tekijöistä. Lähetetyn selvityksen perusteella komissio totesi, että suurnopeusrataa rakennettiin lintujen kannalta merkittävällä alueella (SCI numero 104), jonka espanjalainen lintuyhdistys SEO/Bird Life on luokitellut täyttävän osittain (29 %) lintujen erityissuojelualueen kriteerit. Komission saamien tietojen mukaan kaikki linjausvaihtoehdot kulkivat yhteisön tärkeänä pitämän alueen (SCI 104) läpi. Ensin ehdotettu pohjoinen linjaus on kuitenkin ympäristöystävällisin vaihtoehto, koska ratalinjauksesta aiheutuu vähiten haittaa lintujen pesimäalueelle. Koska Espanjan viranomaisten valitsema ratalinjaus ei ole ympäristön kannalta edullisin vaihtoehto, heille lähetettiin asiaa koskeva virallinen ilmoitus 30. lokakuuta 2000. Komissiolle lähettämässään vastauskirjeessä viranomaiset perustelivat yksityiskohtaisesti valintaansa ja esittivät väitettään tukevia tieteellisiä tietoja. Yhteisön tärkeänä pitämä lintualue, jonka läpi Espanjan viranomaisten valitsema suurnopeusrautatien linjaus kulkee, on erittäin huonokuntoinen. Alueen ympäristöviranomaiset ovat hyväksyneet SEO/Bird Life -yhdistyksen laatimat hoitotoimenpiteet alueen tilan parantamiseksi. Yhdistyksen mielestä toteutettavat toimenpiteet riittävät korvaamaan Ebro-joen sillan rakentamisesta aiheutuvat vahingot. Komissiolle on tiedotettu alueen tilaa parantavista toimenpiteistä. Toimenpiteisiin kuuluu vahingoittuneen elinympäristön kohentaminen pääasiassa lisäämällä joen lähellä sijaitsevan metsän pinta-alaa 9 hehtaarilla. Nämä työt toteutettaisiin muutaman kilometrin päässä kohteesta sijaitsevien, jo aloitettujen LifeYmpäristö-hankkeeseen kuuluvien töiden yhteydessä. On aiheellista korostaa, että viranomaisten lähettämä kertomus on erittäin laadukas ja yksityiskohtainen ja se sisältää kuvauksen kaikista töiden arviointiin tarvittavista osatekijöistä, joita ovat muun muassa valitut puulajit, metsitys, talousarvio, kartat, ilmakuvat ja luettelo alueella esiintyvistä, töistä eniten hyötyvistä lintulajeista. Saatuaan tarvittavan vastauksen ja ilmoitettuaan valituksen tekijälle edellä esitetyt tiedot komissio päätti lopettaa tapauksen käsittelyn 18. heinäkuuta 2001. Näin ollen ei ole mitään syytä keskeyttää Madridin ja Figueresin väliselle suurnopeusrautatiehankkeelle rakennerahastosta myönnettyä yhteisön tukea. Komissio haluaa muistuttaa, että se on jo ryhtynyt toimenpiteisiin arvoisan parlamentin jäsenen mainitsemien direktiivien noudattamisen varmistamiseksi. Se on aloittanut Espanjaa vastaan erityissuojelualueiden luokittelun osittaista tai täydellistä puuttumista (Espanjan koko alueella) koskevan menettelyn (99/2212). (1) Valitus 1999/5330. (2) EYVL L 206, 22.7.1992.